b'\n_START_ARTICLE_\nRavn\n_START_SECTION_\nKendetegn\n_START_PARAGRAPH_\nRavnen kendes p\xc3\xa5 sin kulsorte fjerdragt, sit kraftige n\xc3\xa6b og sin st\xc3\xb8rrelse i forhold til de andre kragefugle: Ravnen m\xc3\xa5ler ca. 65-70 cm i l\xc3\xa6ngden og har et vingefang p\xc3\xa5 120-150 cm. I flugten kendes ravnen p\xc3\xa5 sin kileformede hale. Ogs\xc3\xa5 f\xc3\xb8dderne er sorte. Fjerdragten kan changere i det bl\xc3\xa5-gr\xc3\xb8nne._NEWLINE_Ravnene i Island og p\xc3\xa5 F\xc3\xa6r\xc3\xb8erne har v\xc3\xa6ret isolerede s\xc3\xa5 l\xc3\xa6nge, at de i dag ser lidt anderledes ud end ravne andre steder._NEWLINE_Ravnen har et bredt lydspektrum fra sm\xc3\xa5, klare kluk over gutturale, rullende "rrhuu" til det mere karakteristiske gutturale "kr\xc3\xa5rk", der kan h\xc3\xb8res over store afstande.\n_START_SECTION_\nForveksling\n_START_PARAGRAPH_\nRavnen kan forveksles med andre kragefugle, men b\xc3\xa5de n\xc3\xa6b, hoved og halsparti er kraftigere og rager frem p\xc3\xa5 den flyvende fugl, mens halen ogs\xc3\xa5 er kileformet.\n_START_SECTION_\nRavnens intelligens\n_START_PARAGRAPH_\nFuglehjernen mangler hjernebark. Til geng\xc3\xa6ld har en sangfugls hjerne fire gange s\xc3\xa5 mange neuroner pr cm3 som en kats eller en hunds. Hos ravne er der tale om omkring 14 gange s\xc3\xa5 mange, og den h\xc3\xb8je t\xc3\xa6thed af neuroner i fuglehjernens forreste del kan give mentale f\xc3\xa6rdigheder p\xc3\xa5 linje med pattedyrs. Ravnens evne til planl\xc3\xa6gning, hukommelse og impulskontrol minder om menneskeabers. Aber og ravne deler godt nok genetisk ophav, men det er 350 millioner \xc3\xa5r tilbage i tid, s\xc3\xa5 abehjernen og ravnehjernen har udviklet sig langs adskilte spor. Ravne lever p\xc3\xa5 Gr\xc3\xb8nland, i \xc3\xb8rkenomr\xc3\xa5der og storbyer; ingen fysiske kendetegn knytter dem til nogen bestemt sted. Chimpanser er langt mere stedegne, men deler ravnens udpr\xc3\xa6gede sociale f\xc3\xa6rdigheder. I et fors\xc3\xb8g foretaget af Mathias Osvath ved Lunds universitet ved hans ravneforskningsbase i Sk\xc3\xa5ne, blev mellem tre og ni genstande gemt i et v\xc3\xa6relse for mennesker og ravne. Begge grupper s\xc3\xa5, hvor genstandene blev gemt. S\xc3\xa5 blev halvparten fjernet, ogs\xc3\xa5 med mennesker og ravne som tilskuere. Ravnene scorede markant bedre p\xc3\xa5 at huske, hvor resten l\xc3\xa5 gemt. De var levende interesseret i, hvad der foregik, og synes at have nemmere for det end mennesker, n\xc3\xa5r det drejer sig om sociale situationer.\n_START_SECTION_\nUdbredelse\n_START_PARAGRAPH_\nRavnen findes som standfugl over store dele af den nordlige halvkugle og i arktiske egne som Gr\xc3\xb8nland. Den er en sj\xc3\xa6lden g\xc3\xa6st i t\xc3\xa6t befolkede omr\xc3\xa5der._NEWLINE_Ravnen er totalfredet i Danmark, hvor den har v\xc3\xa6ret t\xc3\xa6t p\xc3\xa5 udryddelse med kun 16 par i 1950. Efterh\xc3\xa5nden er den i hele landet ved at vende tilbage til sit oprindelige udbredelsesomr\xc3\xa5de. Ravnen er endda blandt de danske fuglearter, der if\xc3\xb8lge en unders\xc3\xb8gelse har haft den st\xc3\xb8rste fremgang i perioden 1999-2011. Der menes nu at yngle mere end 1000 par.\n_START_SECTION_\nF\xc3\xb8de\n_START_PARAGRAPH_\nRavnen er opportunistisk og n\xc3\xa6sten omnivor (alt\xc3\xa6dende). Den foretr\xc3\xa6kker animalsk f\xc3\xb8de: \xc3\xa5dsler, syge dyr, \xc3\xa6g og unger, men ses ogs\xc3\xa5 \xc3\xa6de affald. Mus og rotter er en del af ravnenes kost.\n_START_SECTION_\nYngel\n_START_PARAGRAPH_\nParrene yngler enkeltvis. Ravnen er pga. menneskets forf\xc3\xb8lgelser en sky fugl, og den anbringer sin rede p\xc3\xa5 stejle, utilg\xc3\xa6ngelige og afsides beliggende steder. Normalt l\xc3\xa6gger ravnen 4-5 \xc3\xa6g.\n_START_SECTION_\nKulturhistorie og mytologi\n_START_PARAGRAPH_\nMegen overtro er knyttet til ravnen, knyttet til deres rolle som Odins betroede ravne Hugin og Munin i norr\xc3\xb8n mytologi. Ogs\xc3\xa5 i Bibelen optr\xc3\xa6der ravne; i F\xc3\xb8rste Kongebog 17:4-6 befales profeten Elias fra Gilead af Gud at skjule sig ved b\xc3\xa6kken Kerit \xc3\xb8st for Jordan: "Du kan drikke af b\xc3\xa6kken, og jeg har befalet ravnene at s\xc3\xb8rge for dig." Elias begav sig til b\xc3\xa6kken Kerit, og ravnene bragte ham br\xc3\xb8d og k\xc3\xb8d morgen og aften, og han drak af b\xc3\xa6kken. _NEWLINE_Ravnen og kragen er naturens skraldem\xc3\xa6nd, hvad der tit har gjort dem upopul\xc3\xa6re. Ravnen har som \xc3\xa5dsel\xc3\xa6der f\xc3\xa5et et d\xc3\xa5rligt ry. Den har betydning i den nordiske mytologi, og dens navn indg\xc3\xa5r i flere hundrede stednavne i Danmark. Ravnen var en fugl, der varslede d\xc3\xb8d og ulykke._NEWLINE_Ravnen er tidligere blevet holdt som jagtfugl p\xc3\xa5 samme m\xc3\xa5de som falk og h\xc3\xb8g, men var mindre anset end dem. Ravnens jagtform er brutal: det f\xc3\xb8rste, den g\xc3\xb8r, er at hakke \xc3\xb8jnene ud p\xc3\xa5 byttet, uanset om det er levende eller et \xc3\xa5dsel; s\xc3\xa5 er det lettere for ravnen at f\xc3\xa5 bugt med et bytte st\xc3\xb8rre end den selv. Den jagtform har v\xc3\xa6ret med til at stemple ravnen som et skadedyr._NEWLINE_Ravnen er standfugl. Det er muligt for mennesker at genkende de enkelte fugle, og de kan blive halvtamme. Unger taget fra reden kan t\xc3\xa6mmes og endda l\xc3\xa6re ord; men tamme ravne er besv\xc3\xa6rlige p\xc3\xa5 grund af deres tilb\xc3\xb8jelighed til at stj\xc3\xa6le blanke ting.'